Úradný vestník C 218 , 13/09/2003 S. 0001 - 0004



Rozhodnutie Rady z 22. júla 2003, ktorým sa zriaďuje Poradný výbor pre bezpečnosť a ochranu zdravia pri práci (2003/C 218/01) (Text s významom pre EHP) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 202, so zreteľom na návrh Komisie predložený po porade s Poradným výborom pre bezpečnosť, hygienu a ochranu zdravia pri práci, keďže: (1) ochrana pred pracovnými úrazmi a chorobami z povolania patrí k cieľom zmluvy; (2) dôkladná transformácia výrobných metód vo všetkých odvetviach hospodárstva a rozšírenie nebezpečných postupov a materiálov spôsobilo nové problémy pre bezpečnosť a ochranu zdravia pracovníkov na ich pracoviskách; (3) je potrebné počítať so stálym orgánom, ktorý bude pomáhať Komisii pri príprave a vykonávaní činností v oblasti bezpečnosti a ochrany zdravia pri práci a uľahčí spoluprácu medzi štátnymi správami, odborovými zväzmi a zamestnávateľskými organizáciami; (4) Stála Komisia pre bezpečnosť v baniach bola zriadená rozhodnutiami prijatými na zhromaždení zástupcov vlád členských štátov v rámci osobitnej rady ministrov na 36. a 42. zasadnutí Rady 6. septembra 1956 a 9. a 10. mája 1957, ktorej mandát bol ustanovený rozhodnutím zástupcov vlád členských štátov, ktorí sa zhromaždili v rámci osobitnej rady ministrov 9. júla 1957, ktoré sa týkalo mandátu a rokovacieho poriadku Stálej komisie pre bezpečnosť v baniach [1] a ktorej právomoci boli rozšírené rozhodnutím Rady 74/326/EHS z 27. júna 1974 [2]; (5) okrem toho rozhodnutím Rady 74/325/EHS z 27. júna 1974 o zriadení Poradného výboru pre bezpečnosť, hygienu a ochranu zdravia pri práci [3] sa zriadil aj stály orgán pre všetky hospodárske činnosti s výnimkou ťažobného priemyslu a ochrany zdravia pracovníkov pred nebezpečenstvom vyplývajúcim z ionizujúceho žiarenia; (6) radikálne zmeny, ku ktorým došlo v priebehu niekoľkých posledných rokov v pracovnom živote a v európskom projekte, predovšetkým ako výsledok začlenenia sociálneho protokolu do Amsterdamskej zmluvy, a nové perspektívy, ktoré sa otvorili súčasným procesom rozširovania, si vyžadujú kritické a konštruktívne prehodnotenie konzultačného procesu a orgánov zriadených v spoločenstve na tento účel; (7) vo svojej správe o programe spoločenstva v oblasti bezpečnosti, hygieny a ochrany zdravia pri práci (1996 - 2000) Komisia zdôraznila potrebu zjednodušiť činnosť oboch poradných výborov – Poradného výboru pre bezpečnosť, hygienu a ochranu zdravia pri práci a Stálej komisie pre bezpečnosť v baniach a iných ťažobných odvetviach – ich zlúčením, znížením počtu členov a poskytnutím spoločného sekretariátu; (8) v správe Komisie s názvom "Prispôsobenie sa zmenám v práci a spoločnosti: nová stratégia spoločenstva v oblasti zdravia a bezpečnosti pri práci v rokoch 2002 - 2006" sa tiež uvádza, že účinné vykonávanie právnych predpisov spoločenstva si vyžaduje úzku spoluprácu medzi Komisiou a štátnou správou členských štátov a táto spolupráca by bola lepšia a jednoduchšia, ak by sa dva poradné výbory zlúčili do jedného poradného výboru; (9) štruktúra Poradného výboru pre bezpečnosť, hygienu a ochranu zdravia pri práci sa má zachovať so zmenami zabezpečujúcimi skvalitnenie jeho činnosti a so zreteľným konštatovaním horizontálnej povahy jeho kompetencií tak, aby pokryli všetky verejné aj súkromné odvetvia činnosti v súlade s rozsahom pôsobnosti právnych predpisov spoločenstva týkajúcej sa ochrany zdravia a bezpečnosti pri práci. Poznatky a skúsenosti, ktoré získala Stála Komisia pre bezpečnosť v baniach a ostatných ťažobných odvetviach, sa majú tiež zachovať, a to zriadením stálych pracovných skupín pre jednotlivé odvetvia v rámci tohto poradného výboru; (10) táto reforma má byť zahrnutá do nového rozhodnutia, ktorým sa zriadi Poradný výbor pre bezpečnosť a ochranu zdravia pri práci ako jeden poradný orgán a zruší sa rozhodnutie 74/325/EHS; (11) rozhodnutia, ktorými sa zriadila Stála Komisia pre bezpečnosť v baniach, rozhodnutie týkajúce sa mandátu a rokovacieho poriadku Stálej komisie pre bezpečnosť v baniach a rozhodnutie 74/326/EHS sa majú tiež zrušiť, ROZHODLA TAKTO: Článok 1 Týmto sa zriaďuje Poradný výbor pre bezpečnosť a ochranu zdravia pri práci (ďalej len "výbor"). Článok 2 1. Výbor má za úlohu pomáhať Komisii pri príprave, vykonávaní a hodnotení činností v oblasti bezpečnosti a ochrany zdravia pri práci. Táto úloha zahŕňa verejné a súkromné odvetvia hospodárstva. 2. Výbor má za úlohu najmä: a) uskutočniť na základe dostupných informácií výmeny názorov a skúseností týkajúcich sa existujúcich alebo plánovaných predpisov; b) prispievať k rozvoju jednotného prístupu k problémom existujúcim v oblasti bezpečnosti a ochrany zdravia pri práci a pri určovaní priorít spoločenstva, ako aj opatrení potrebných na ich vykonávanie; c) upriamiť pozornosť Komisie na oblasti, v ktorých je zjavná potreba získavania nových poznatkov a potreba vykonávania vhodných vzdelávacích a výskumných projektov; d) definovať v rámci akčných programov spoločenstva: - kritériá a ciele kampane zameranej na predchádzanie nebezpečenstvu vzniku pracovných úrazov a ohrozeniu zdravia v rámci podniku; - metódy, ktoré umožňujú podnikom a ich zamestnancom vyhodnotiť a zlepšiť úroveň ochrany; e) prispievať spolu s Európskou agentúrou pre bezpečnosť a ochranu zdravia pri práci k informovanosti štátnych správ, odborových zväzov a zamestnávateľských organizácií o opatreniach spoločenstva zameraných na podporu spolupráce a podporovať ostatné podnety z ich strany zamerané na výmenu skúseností a stanovenie pravidiel správnej praxe; f) podávať stanoviská k plánom iniciatív spoločenstva, ktoré majú vplyv na bezpečnosť a ochranu zdravia pri práci; g) podávať stanoviská k ročnému programu a rotujúcemu štvorročnému programu Európskej agentúry pre bezpečnosť a ochranu zdravia pri práci. 3. Aby bolo možné uskutočniť uvedené úlohy, výbor spolupracuje s inými výbormi, ktoré sú príslušné v oblasti bezpečnosti a ochrany zdravia pri práci, okrem iných s Výborom vedúcich predstaviteľov inšpekcie práce a s Vedeckým výborom pre najvyššie prípustné hodnoty pri vystavení sa pôsobeniu chemickým faktorom pri práci, predovšetkým formou výmeny informácií. Článok 3 1. Výbor sa skladá z troch riadnych členov za každý členský štát, z ktorých jeden je zástupca vlády, jeden zástupca odborových zväzov a jeden zástupca zamestnávateľských organizácií. 2. Dvaja náhradníci môžu byť vymenovaní za každého riadneho člena. Bez toho, aby bol dotknutý článok 6 ods. 3, náhradník sa zúčastňuje zasadnutí výboru, iba ak člen, ktorého zastupuje, nemôže byť prítomný. 3. Riadnych členov a náhradníkov vymenuje Rada. Pri predkladaní zoznamu kandidátov Rade členské štáty zabezpečia, aby zloženie výboru primerane zodpovedalo všetkým odvetviam hospodárstva a pomernému zastúpeniu mužov a žien v pracujúcom obyvateľstve. 4. Zoznam riadnych členov a náhradníkov uverejní Rada na informatívne účely v Úradnom vestníku Európskej únie. Článok 4 1. Funkčné obdobie riadnych členov a náhradníkov je tri roky. Môžu byť opätovne vymenovaní. 2. Po uplynutí funkčného obdobia riadni členovia a náhradníci zostanú vo svojej funkcii až dovtedy, kým nebudú nahradení alebo až do ich opätovného vymenovania. 3. Funkčné obdobie ktoréhokoľvek člena sa končí pred uplynutím jeho trojročného funkčného obdobia jeho odstúpením alebo na základe oznámenia dotknutého členského štátu o tom, že jeho funkčné obdobie sa končí. Na zostávajúcu časť funkčného obdobia sa takýto člen nahradí novým členom v súlade s postupom ustanoveným v článku 3. Článok 5 1. V rámci výboru pôsobia tri záujmové skupiny vytvorené zo zástupcov vlády členských štátov, odborových zväzov a zamestnávateľských organizácií. 2. Každá záujmová skupina zvolí jedného zo svojich členov za svojho hovorcu. 3. Každá záujmová skupina určí koordinátora, ktorý sa zúčastňuje zasadnutí výboru, predsedníctva a záujmovej skupiny. 4. Vytvorí sa predsedníctvo, zložené z dvoch zástupcov Komisie a z hovorcov a koordinátorov určených záujmovými skupinami, ktoré organizuje činnosť výboru. Článok 6 1. Predsedom výboru je generálny riaditeľ, ktorý je poverený sociálnou politikou v Komisii alebo v prípade, že tento/táto výnimočne nemôže túto funkciu vykonávať, niektorý z riaditeľov generálneho riaditeľstva, ktorého vymenuje. Predseda nehlasuje. 2. Zasadanie výboru zvoláva predseda buď z vlastného podnetu, alebo na žiadosť aspoň jednej tretiny jeho členov. 3. Predseda môže z vlastného podnetu pozvať na zasadnutie výboru najviac dvoch expertov. Každú záujmovú skupinu môžu sprevádzať najviac dvaja experti za predpokladu, že záujmová skupina o tom informuje predsedu najmenej tri dni pred zasadnutím výboru. 4. Výbor môže zriadiť pracovné skupiny, ktorým predsedá člen výboru alebo náhradník. Každá pracovná skupina sa skladá zo štyroch expertov za každú záujmovú skupinu. Stála pracovná skupina zložená z 5 expertov za každú záujmovú skupinu je zriadená v rámci výboru, ktorá sa pravidelne zaoberá otázkami súvisiacimi s baníctvom a ťažobným priemyslom. Predsedovia týchto pracovných skupín predkladajú výsledky svojich rokovaní na zasadaní výboru vo forme správy. 5. Na zasadnutiach výboru a pracovných skupín sa zúčastňujú zástupcovia príslušných oddelení Komisie. Služby sekretariátu zabezpečí Komisia. 6. Na zasadaniach výboru sa ako pozorovatelia môžu zúčastniť: - riaditeľ Európskej agentúry pre bezpečnosť a ochranu zdravia pri práci, - riaditeľ Európskej nadácie pre zlepšovanie životných a pracovných podmienok, - zástupca každej záujmovej skupiny z členských štátov Európskeho hospodárskeho priestoru. 7. Predseda môže na základe odôvodneného názoru predsedníctva povoliť ďalším pozorovateľom, aby sa zúčastnili na zasadnutiach výboru. Článok 7 1. Stanovisko výboru nie je platné, ak nie sú prítomné dve tretiny jeho členov. Hlasovať môžu iba členovia. 2. V stanovisku výboru sa uvádzajú dôvody, z ktorých vychádza; prijíma sa absolútnou väčšinou platných odovzdaných hlasov. Prikladá sa k nemu písomné vyjadrenie názorov menšiny, ak si to menšina žiada. 3. Výbor prijme zrýchlený rozhodovací postup, pre ktorý sa primerane použijú ustanovenia odseku 1 a 2. Článok 8 Po získaní stanoviska od Komisie výbor prijme rokovací poriadok, v ktorom sa ustanovia praktické opatrenia týkajúce sa jeho činnosti, a najmä opatrenia týkajúce sa zrýchleného rozhodovacieho postupu a spolupráce s inými výbormi, ktoré sú príslušné v oblasti bezpečnosti a ochrany zdravia pri práci, okrem iného s Výborom vedúcich predstaviteľov inšpekcie práce a s Vedeckým výborom pre najvyššie prípustné hodnoty pri vystavení sa pôsobeniu chemickým faktorom pri práci. Rokovací poriadok sa odovzdá na informatívne účely Európskemu parlamentu a Rade; Rada má tiež evokačné právo. Článok 9 Bez toho, aby bol dotknutý článok 287 zmluvy, sa od členov výboru vyžaduje, aby neuverejňovali informácie, ku ktorým získali prístup na rokovaniach výboru alebo pracovných skupín v tých prípadoch, ak ich Komisia informuje o tom, že požadované stanovisko alebo položená otázka sú dôvernej povahy. V takých prípadoch sa na príslušných zasadnutiach zúčastňujú len členovia výboru a zástupcovia Komisie. Článok 10 Rozhodnutia, ktorými sa zriadila Stála komisia pre bezpečnosť v baniach, prijaté na 36. a 42. zasadnutí Rady zo 6. septembra 1956 a z 9. a 10. mája 1957, rozhodnutia zástupcov vlád členských štátov, ktorí sa zhromaždili v rámci osobitnej rady ministrov 9. júla 1957, ktoré sa týkalo mandátu a rokovacieho poriadku Stálej komisie pre bezpečnosť v baniach a rozhodnutia Rady 74/325/EHS a 74/326/EHS sa týmto zrušujú. Článok 11 Toto rozhodnutie nadobúda účinnosť 1. januára 2004. V Bruseli 22. júla 2003 Za Radu predseda G. Alemanno [1] Ú. v. ES 57, 31.8.1957, s. 487. Rozhodnutie naposledy zmenené a doplnené Aktom o pristúpení z roku 1994. [2] Ú. v. ES L 185, 9.7.1974, s. 18. Rozhodnutie naposledy zmenené a doplnené Aktom o pristúpení z roku 1994. [3] Ú. v. ES L 185, 9.7.1974, s. 15. Rozhodnutie naposledy zmenené a doplnené Aktom o pristúpení z roku 1994. --------------------------------------------------